De Lille loof burgemeesters wat Trump oor klimaatsverandering teëgaanDie minister van openbare werke, Patricia de Lille en die burgemeester van eThekwini, Mxolisi Kaunda tydens die beraad in Durban. Suid-Afrika se minister van openbare werke, Patricia de Lille, het Sondag burgemeesters wêreldwyd geloof wat die houding wat die Amerikaanse president, Donald Trump, oor klimaatsverandering ingeneem het, teen te gaan. “Ek wil burgemeesters van oor die wêreld gelukwens met hul pogings om die uitwerking van klimaatsverandering te versag en daarvolgens aan te pas – veral die stede in die VSA wat Donald Trump, wat glo dat klimaatsverandering nie bestaan nie, teëgegaan het,” het De Lille by ŉ drie dag lange beraad van die Global Parliament of Mayors (GPM) in Durban gesê. De Lille is die voormalige burgemeester van Kaapstad en ŉ voormalige voorsitter van GPM. Dié jaarlikse beraad fokus op die rol wat stede op plaaslike vlak kan speel, terwyl hulle ook internasionale probleme die hoof moet bied. De Lille het aan afgevaardigdes gesê twee van die grootste kwessies wat die wêreld tans in die gesig staar, is klimaatsverandering en verstedeliking. “Burgemeesters, julle moet nooit jul taak om basiese dienste te verskaf en klimaatsverandering en verstedeliking te hanteer, gering skat nie. Al dié verantwoordelikhede rus op ŉ burgemeester se skouers. “Dit is nou die tyd om dapper besluite te neem deur nuwe tegnologie te gebruik, pleks daarvan om probleme te pak soos dit meer word. Sien kans vir groot verandering,” het sy gesê. De Lille het ook verwys na die bou van ŉ nuwe stad, soos pres. Cyril Ramaphosa in Junie vanjaar in sy staatsrede aangekondig het. Ramaphosa het gesê dit moet ŉ tegnologies gevorderde stad wees, met ŉ sneltrein wat verskeie van die land se stede verbind. “In Suid-Afrika oorweeg ons om ŉ nuwe stad te bou en al die nuwe tegnologie te gebruik wat die uitwerking van klimaatsverandering en geïntegreerde stede in ag sal neem. Daar word geglo dat die nuwe stad gebou gaan word op demokratiese beginsels en maatskaplike samehorigheid om ŉ nuwe stedelike patroon te vind wat spasie- en maatskaplikgewys regverdig is,” het sy gesê. Wanneer die bou van nuwe stede oorweeg word, moet die ontwerpe só aangepas word om voorsiening te maak vir huidige probleme soos watertekorte. Stelsels wat byvoorbeeld help om water ter herwin en te hergebruik, moet in dié planne ingesluit word. “Ek wil alle burgemeesters uitdaag dat wanneer julle bouplanne oorweeg, julle voorwaardes soos hernieubare energie, tegnologie om water te oes, en veral in Afrika, die gebruik van sonkragpanele, insluit. Ons moet ook alle stede se water- en elektrisiteitstelsels herontwerp. Ons moet aanpas by klimaatsverandering voor dit te laat is,” het De Lille gesê. Sy het ook gesê dit is staatsamptenare se werk om korrupsie uit te roei. Dit gaan verseker dat stede en lande hul volle potensiaal bereik en eietydse probleme kan oplos. Volgens De Lille is korrupsie die vyand van demokrasie en deursigtigheid die teenvoeter. “Euwels en korrupsie gedy wanneer goeie mense niks doen nie. As leiers moet ons opstaan vir die goeie en korrupsie uitwis sodat ons demokrasieë nie net versterk kan word nie, maar ook sal groei.” Burgemeesters uit onder meer Mosambiek, Portugal, Engeland, Zimbabwe, die VSA, Nederland, Nepal en Duitsland het die beraad bygewoon.